Ododo me 34: Kit Cam Manyen
ITWERO tito gin ma dano gitye ka coko ki i ngom-mi? Ginne cal ki pee. Tar, mareb dok matur ngidde woko oyot oyot. Obedo gin acama gire; ento pe pee.
Onongo pud okato dwe acel keken cakke i kare ma Luicrael guweko kwede Ejipt. Gin onongo gitye i dye tim. Ginapita manok keken aye dongo kany, pi meno dano gungur, guwaco ni: ‘Kono nene Jehovah onekowa woko i Ejipt. Twara kunnu onongo watye ki cam ducu ma wamito.’
Pi meno Jehovah owaco ni: ‘Abimiyo cam cwer ki malo i polo.’ Dok man aye gin ma Jehovah otimo. Orwone odiko ka Luicrael guneno gin matar ma opoto-ni, gupenye keken-gi ni: ‘Man ngo?’
Moses owaco ni: ‘Man aye cam ma Jehovah omiyowu me acama.’ Dano gulwongo ni MANNA. Onongo mit calo mugati ma apada ma kitedo ki moo kic.
Moses owaco ki lwak ni: ‘Wucok ma romo acama pa ngat acel acel.’ Pi meno odiko ducu man aye dong gin ma gitimo. Ci ka ceng odoko lyet, manna ma odong i ngom leny woko.
Moses bene owaco ni: ‘Ngat mo pe myero ogwok manna mo nio wa odiko.’ Ento jo mogo pe giwinyo lok. In ingeyo gin mutimme? Orwone odiko manna ma gin onongo gugwoko-ni odoko mangwe dok opong ki kwidi!
Ento, i cabit onongo tye nino acel ma Jehovah owaco ni dano gucok manna ma romo pi nino aryo. Man aye nino me abicel. Dok Jehovah owaco ni gugwok mukene nio wa i nino ma lubo meno, pien en pe ebimiyo mo poto i nino me abiro. Ka gin gugwoko mogo nio wa i nino me abiro, pe pong ki kwidi dok pe doko mangwe! Man obedo tango mukene!
Mwaka ducu ma Luicrael gubedo i dye tim, Jehovah obedo ka pitogi ki manna.
Nia 16:1-36; Wel 11:7-9; Yocwa 5:10-12.
Peny
- Ki i cal-li, ngo ma dano tye ka coko-ne ki piny-nyi?
- Cik ango ma Moses omiyo bot dano pi cokko manna?
- Ngo ma Jehovah owaco ki dano me timo i nino me abicel, dok pingo?
- Tango ango ma Jehovah obedo katimo-ne ka gigwoko manna-ni wa i odiko?
- Jehovah opito dano ki manna pi kare ma romene?
Peny mukene
- Kwan Nia 16:1-36 ki Wel 11:7-9.
Ngo ma Nia 16:8 nyuto ma kwakke ki woro jo ma gicimogi me timo tic i kacokke pa Lukricitayo? (Ibru 13:17)
Kibedo ka poyo wi Luicrael nino ki nino ni gin gijenge i kom Jehovah nining i kare ma gitye i dye tim? (Nia 16:14-16, 35; Nwo. 8:2, 3)
Ngo ma Yecu owacci manna onongo cung pire, dok bakacic ango ma wanongo ki i kom "mugati mua ki i polo ni”? (Jon 6:31-35, 40)
- Kwan Yocwa 5:10-12.
Pi mwaka adi ma Luicrael gucamo kwede manna, man otemo gin nining, dok man pwonyowa ngo? (Nia 16:35; Wel 11:4-6; 1 Kor. 10:10, 11)
hat_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn epo_Latn hat_Latn dik_Latn luo_Latn luo_Latn luo_Latn hau_Latn kin_Latn quy_Latn luo_Latn luo_Latn luo_Latn twi_Latn luo_Latn